text: Vestkystruten må nøjes med tre stjerner
  26 juni 2013 kl. 06.48
  Der er plads til forbedringer. Sådan lyder anmeldelsen af den 550 kilometer lange cykelrute fra Rudbøl ved den dansk-tyske landegrænse til Skagen.
  Den tyske cykelturisme-ekspert Grischa Begass har testet ruten langs vestkysten. Han er en erfaren testkører, som har certificeret cykelruter i Østrig, Tyskland og flere andre lande.
  Cykelruten vurderes til at få tre af fem stjerner, men den har mulighed for at komme op på fire.
  Bedre skiltning, færre bomme og ordentligt informationsmateriale kan bringe cykelruten op i international klasse.
  Grischa Begass' rapport bliver nu oversat til dansk, så kommuner og turistforeninger kan rette op på kritikpunkterne.
  Vestkystruten er oprettet i samarbejde med Cyklistforbundet. Forbundet er den ledende partner i projekt ?Panorama, Powered by cycling", der skal udvikle cykelturismen i Danmark.
  De øvrige partnerne er Region Midtjylland, Østdansk Turisme, Destination Sydvestjylland og Nationalpark Thy.
  Projektet løber fra november 2012 og frem til udgangen af 2014. Det har et budget på 25,2 millioner kroner, hvoraf de 18,9 millioner kroner kommer fra Den Europæiske Fond for Regional Udvikling.
  Vestkystrutens hjemmeside.
  Cyklistforbundet: Powered by Cycling: Panorama.
  